Oorwinning vir SAPD-werknemer met PTSV - Solidariteit WêreldSolidariteit Wêreld
Oorwinning vir SAPD-werknemer met PTSV
Vrydag, Augustus 11th, 2017
Die vakbond Solidariteit het namens hul lid, Sersant Armand Gerber, 'n oorwinning behaal toe die arbeidshof in Kaapstad vandag beslis het dat hy weer in sy administratiewe posisie heraangestel moet word en dat alle dissiplinêre aksies teen hom gestaak moet word.
Dit volg nadat Solidariteit genoodsaak was om die hof te nader omdat die Suid-Afrikaanse Polisiediens (SAPD) op 16 Februarie vanjaar Sersant Armand Gerber, wat aan post-traumatiese stresversteuring ly, na die hof ontplooi het om gevangenis te vervoer.
Gerber is in 2014 met post-traumatiese stresversteuring gediagnoseer, nadat hy terwyl hy aan diens was 'n traumatiese insident ervaar het. Sersant Gerber is deur die SAPD tot en met 2020 onbevoeg verklaar om 'n vuurwapen te hanteer en was na die diagnose in 'n administratiewe pos geplaas.
Volgens Anton van der Bijl, hoof van Solidariteit se Sentrum vir Billike Arbeidspraktyke word Sersant Gerber by die hof blootgestel aan spanningsvolle en gevaarlike scenario's wat hy nie in staat is om te hanteer nie. "Ons sou verwag het dat hy met meer omsigtigheid en simpatie hanteer sou word, maar dit het nie gebeur nie," het Van der Bijl gesê.
Van der Bijl voer aan dat die SAPD volgens die wet op beroepsgesondheid en -veiligheid wetlik verplig is om 'n werkplek te skep wat heeltemal vry is van enigiets wat beserings of siektes kan veroorsaak. "Die SAPD het egter in hul plig versuim om 'n werknemer wat nie sy eie veiligheid asook die veiligheid van sy kollegas kan waarborg nie, te beskerm," het Van der Bijl bygevoeg.